1. ปัจจัยความเสี่ยง

1. ความเสี่ยงด้านความสามารถในการชำระคืนเงินกู้ตามแผนปรับปรุงโครงสร้างหนี้กับกลุ่ม
เจ้าหนี้สถาบันการเงิน

ณ วันที่ 31 ธันวาคม 2544 บริษัทฯ มีเงินกู้ยืมที่ปรับโครงสร้างหนี้แล้วเป็นเงินต้นจำนวน 1,506
ล้านบาท โดยบริษัทฯ มีผลประกอบการเป็นกระแสเงินสดเพียงพอที่จะสามารถ
ชำระคืนเงินต้นและดอกเบี้ยตามสัญญาปรับปรุงโครงสร้างหนี้ที่ได้ลงนามในเดือนสิงหาคม 2542

อย่างไรก็ดี ในสัญญาปรับปรุงโครงสร้างหนี้ดังกล่าว
มีจำนวนเงินที่ต้องชำระคืนให้แก่กลุ่มเจ้าหนี้สถาบันการเงินเพิ่มขึ้นทุกปี โดยบริษัทฯคาดว่า
บริษัทฯจะสามารถปรับเพิ่มรายรับทุกปี และมีกระแสเงินสดเพียงพอต่อการชำระหนี้
แต่ทั้งนี้หากปีใดปีหนึ่งเกิดวิกฤตการณ์กับประเทศไทย หรือทั่วโลก
ทำให้อุตสาหกรรมท่องเที่ยวได้รับผลกระทบ บริษัทฯอาจไม่สามารถมีรายรับเพิ่มเพียงพอชำระหนี้
ตามแผนปรับปรุงโครงสร้างหนี้ ซึ่งทำให้บริษัทฯ มีความเสี่ยงในกรณีนี้

บริษัทฯ มีมาตรการรองรับความเสี่ยง คือ หากเกิดวิกฤตการณ์
หรือมีความเปลี่ยนแปลงอย่างรุนแรงจนกระทบต่อรายรับของบริษัทฯ บริษัทฯ
อาจจำเป็นต้องขอเจรจาปรับโครงสร้างหนี้กับกลุ่มเจ้าหนี้อีกครั้ง

2. ความเสี่ยงจากการอาจถูกเพิกถอนจากการเป็นหลักทรัพย์จดทะเบียน

  ณ วันที่ 31 ธันวาคม 2544 บริษัทฯ มีการตั้งค่าเผื่อหนี้สงสัยจะสูญของจำนวนดอกเบี้ย
  ค้างชำระจาก ABK เท่ากับ 471.84 ล้านบาท เพื่อให้เป็นไปตามหลักการบัญชีที่รับรองทั่วไป
  อีกทั้งบริษัทฯ ได้ถือหุ้นใน ZP ทางอ้อม ผ่านบริษัท BKR ร้อยละ 73.98 โดยเมื่อ ZP
  ได้พิจารณาปรับลดสิทธิการเช่า พื้นที่ส่วนที่ตีราคาเพิ่มลงจำนวน 1,307.60 ล้านบาท
  ตามหลักการบัญชีที่รับรองทั่วไป ส่งผลให้บริษัทฯ มีผลขาดทุนจากเงินลงทุนในบริษัทย่อย ZP
  ลดลงจำนวน 1,050.79 ล้านบาท รวมทั้งรับรู้ส่วนได้เสียในผลขาดทุนของ ZP ลดลงจำนวน
  167.15 ล้านบาท ทำให้ส่วนของผู้ถือหุ้นของบริษัทฯ ติดลบ
  และบริษัทฯต้องขาดคุณสมบัติจากการเป็นบริษัทจดทะเบียนในตลาดหลักทรัพย์ ในการนี้บริษัทฯ
  จะถูกย้ายเข้าไปในกลุ่ม บริษัท REHABCO ตามเงื่อนไขของตลาดหลักทรัพย์ และหากบริษัทฯ
  ไม่สามารถแก้ไขเหตุแห่งการขาดคุณสมบัติ บริษัทฯต้องถูกเพิกถอนจากการเป็นบริษัทจดทะเบียน
  ซึ่งบริษัทฯต้องมีการดำเนินการแก้ไขฟื้นฟูกิจการเพื่อแก้ปัญหาส่วนของผู้ถือหุ้นติดลบ
  และคาดว่าต้องใช้ระยะเวลาในการดำเนินการ

  การที่ส่วนของผู้ถือหุ้นของบริษัทฯติดลบ เป็นการที่บริษัทฯ ต้องปฏิบัติตามหลักการบัญชีรับรองทั่วไป
  แต่ทั้งนี้ ผลประกอบการของบริษัทฯ ในส่วนที่เป็นกระแสเงินสด
  มีผลการดำเนินงานที่ดีขึ้นโดยตลอด คือ ในส่วนของธุรกิจโรงแรมและภัตตาคาร (AB และ AP
  และ AA) มีรายได้จากการดำเนินงานเพิ่มขึ้นจากปีก่อนจำนวน 39.3 ล้านบาท
  หรือคิดเป็นร้อยละ 9.12 ส่วนในธุรกิจเช่าช่วงพื้นที่ (ZP) มีรายได้ค่าเช่าค่าบริการเพิ่มขึ้น
  27.32 ล้านบาท หรือคิดเป็นร้อยละ 24.71 อย่างไรก็ดี บริษัทฯ
  มีความเสี่ยงที่อาจถูกเพิกถอนจากการเป็นบริษัทจดทะเบียน

3. ความเสี่ยงจากการเปลี่ยนฐานลูกค้า

  ในปี 2544 บริษัทฯ ได้ทำทางเชื่อมต่อกับสถานีรถไฟฟ้า BTS (สถานีราชเทวี) ทำให้
  ลูกค้าของโรงแรมเอเชียกรุงเทพ สามารถเดินเข้าสถานีรถไฟฟ้าอย่างสะดวก บริษัทฯ
  จึงมีนโยบายปรับห้องพักชั้นบน (ชั้น 12-17) ประมาณ 100 ห้อง เพื่อเป็นห้องพักชั้นดี
  สำหรับลูกค้า Business Class ที่มีกำลังซื้อสูง และปรับราคาให้สูงขึ้น
  เป็นการเปลี่ยนฐานลูกค้า ซึ่งแต่เดิมเป็นบริษัททัวร์ ราคาขนาดกลาง เป็นส่วนใหญ่

  การปรับฐานลูกค้าในครั้งนี้ อาจมีผลกระทบคือ มีต้นทุนสูงขึ้น
  และโครงสร้างของราคาใหม่อาจกระทบกับลูกค้ากลุ่มเดิม ทำให้อาจเสียตลาดเดิมบางส่วนได้
  อีกทั้งกลุ่มลูกค้าใหม่ต้องการมาตรฐานการให้บริการที่สูงมาก
  บริษัทฯจึงอาจมีความเสี่ยงในเรื่องการปรับฐานลูกค้า

  บริษัทฯ ลดความเสี่ยงนี้ โดยการปรับฐานลูกค้าทีละน้อย ซึ่งหากได้รับผลกระทบก็จะไม่มากนัก

4. ความเสี่ยงในนโยบายภาครัฐบาล

  เนื่องจากปีนี้ เป็นปีที่ภาครัฐบาลให้ความสำคัญต่อธุรกิจการท่องเที่ยวอย่างมาก ทำให้บริษัทฯ
  สามารถวางแผนงานโดย ปรับฐานลูกค้าเพื่อรองรับลูกค้าที่มีกำลังซื้อมากขึ้น
  แต่เนื่องจากความไม่แน่นอนในสถานการณ์ทางการเมือง หรือ นโยบายของภาครัฐ
  อาจมีการเปลี่ยนในสาระสำคัญ ซึ่งอาจกระทบโดยตรงต่อแผนงานของบริษัทฯ และเป็นความเสี่ยง

  บริษัทฯ จำเป็นต้องวางแผนงานในอนาคตโดยคำนึงถึงผลกระทบจากความเสี่ยงในเรื่องนี้เช่นกัน